สำหรับร้านที่จะพามาชิมในวันนี้ชื่อร้าน Giant Shabu (ไจแอ้นท์ ชาบู) กระทะร้อนครับ ตั้งอยู่บนถนนเชียงใหม่-ลำพูน ถ้าเรามาจากทางสะพานนวรัฐก็ให้มุ่งหน้ามาทางค่ายกาวิละครับ ขับเลยริมปิงซุปเปอร์สโตร์มานิดหนึ่งครับ มองทางขวามือจะเจอร้านครับ (สังเกตุง่ายๆ อยู่เยื้องๆ ปั๊มแก๊ส LPG ครับ สำหรับใครที่เอารถยนต์มา สามารถจอดที่ปั๊มแก๊ส LPG ได้นะครับ) พอถึงร้านจะเจอป้ายหน้าร้านใหญ่ๆ ครับ จะมีโลโก้พี่ไจแอ้นท์เด่นหราตัวใหญ่ๆ (แต่โลโก้ร้านนี้พุงเล็กกว่าโลโก้เว็บน้าอ้วนอีกนะ ๕๕๕) ร้านไจแอ้นท์ชาบู จะอยู่ติดริมแม่น้ำปิงครับ จะมีอยู่ 2 โซนคือ โซนด้านใน และด้านนอก วันนี้น้าอ้วนเลือกนั่งอยู่โซนด้านนอกครับ ซึ่งจะติดริมน้ำปิงเลย ฝั่งตรงข้ามจะมองเห็นท่าเรือวัดชัยมงคลได้เลยครับ บรรยากาศค่อนข้างดี

สำหรับวันนี้ที่น้าอ้วนไปทานจะเป็นบุฟเฟ่ต์ครับ (อีกแล้ว) สำหรับร้านนี้จะมีบริการบุฟเฟ่ต์ สุกี้ และชาบูชาบู รวมไปถึงกระทะร้อนด้วยครับ เพียงท่านละ 249 บาท ครับ (ไม่รวมเครื่องดื่ม) อัพเดท ตั้งแต่วันที่ 16 ตุลาคม 2556 เป็นต้นไป ปรับราคาเป็น 299 บาท (รวมเครื่องดื่ม น้ำเปล่า น้ำอัดลม, ชาเขียว, เก็กฮวย, กระเจี๊ยบ, น้ำสมุนไพร ฯลฯ) แล้ว บนโต๊ะจะมีเตาแก๊สอยู่ 2 เตานะครับ แต่ทางร้านจะบริการให้เพียง 1 เตาเท่านั้น โดยที่เตาที่ให้นั้นจะสามารถเลือกได้ว่าจะเอาหม้อน้ำซุปอะไร สุกี้ หรือชาบู ส่วนอีกเตาหนึ่งถ้าหากลูกค้าอยากทานปิ้งย่างด้วยก็จะต้องเพิ่มเงินอีก 30 บาทเพื่อเอาอีกเตาหนึ่งนะครับ

เรามาดูว่าราคา 249 บาทนั้น โดยรายการอาหารมีดังนี้ ชุดเนื้อหมูสไลด์ ชุดเนื้อวัวสไลด์ ชุดเนื้อไก่ กุ้ง ปลาหมึก ที่เพิ่มเข้ามาก็จะเป็นปลาหมึกกล้วยลอกเสร็จ และก็กุ้งขาวตัวใหญ่ๆ สำหรับชุดเนื้อที่นี่สไลด์ได้บางมากครับ เหมาะสำหรับการทานเป็นชาบูอย่างที่สุดครับ และสำหรับกุ้งน้าอ้วนขอแนะนำเลยครับว่าสด กรอบมาก อร่อยสุด ๆ และตามมาด้วยชุดผักสดครับ จะมีผักกาดขาว ต้นหอม แครอท เห็ดนางฟ้า เห็ดเข็มทอง และเต้าหู้ครับ ส่วนน้ำจิ้มก็จะมีให้อยู่ 4 อย่างนะครับ คือน้ำจิ้มสามรส (ขอยืนยันว่าอร่อยมาก) น้ำจิ้มงา (หอมกลิ่นงาสุดๆ) น้ำจิ้มซอส และไข่ไก่ ไข่ไก่ที่ให้มานี้เขาไม่ให้ให้มาตีๆ แล้วเทใส่หม้อนะครับ แต่เขาให้มากินเป็นน้ำจิ้มครับ !!

นอกจากชุดบุฟเฟ่ต์แล้วทางร้านก็มีบริการอาหารเป็นจานและอาหารชุดด้วยนะครับ และส่วนราคาเครื่องดื่มก็สามารถดูได้จากป้ายราคาได้ครับ

นอกจากเมนูรายการบุฟเฟ่ต์ที่น้าอ้วนได้เอาภาพมาฝากให้ดูแล้ว ในรายการอาหารชุดบุฟเฟ่ต์ทางร้านก็จะมีอาหารทานเล่นไว้บริการในชุดด้วยครับ ได้แก่แคลิฟอเนียมากิ เกี๊ยวซ่า ไข่ตุ๋นญี่ปุ่น ปูอัดซาซิมิ กุ้งห่อแป้งทอด ข้าวห่อสาหร่าย ข้าวผัดกระเทียม เฟร้นชฟรายด์ น้าอ้วนขอวิจารณ์อาหารที่นี่นิดหนึ่งนะครับว่า สำหรับแคลิฟอเนียมากิเนี่ย รสชาติไม่แพ้กับร้านอาหารญี่ปุ่นข้างนอกเลย รสชาติแหล่มมากครับ บอกได้เลยว่า 4 ชิ้นที่เขาเสิร์ฟมาให้เนี่ย ถ้าตามร้านทั่วไปก็คง 60-70 บาท ได้แล้วครับ และปูอัดซาซิมิที่นี่ เป็นเกรด A ครับ ไม่ใช่ปูอัดกะโหลกกะลาอะไร ไข่ตุ๋นสำหรับน้าอ้วนนี่ก็ธรรมดานะครับ เกี๊ยวซ่าเป็นไส้หมูครับ ก็ธรรมดาสำหรับน้าอ้วนเช่นกัน แต่กุ้งห่อแป้งอร่อยครับ แนะนำอีกเมนูหนึ่ง

สำหรับการทานชาบูให้อร่อยๆ และเป็นแบบญี่ปุ่นแท้ๆ ก่อนอื่นเราจะต้องผัดหัวหอมใหญ่ให้หอมซะก่อน แล้วก็ใส่ผักพวกต้นหอม แครอท เห็ดเข็มทอง ฯลฯ ลงไปผัดให้หอมอีกครั้ง แล้วเราจึงเทน้ำซุปดำ (สูตรพิเศษของทางร้าน) ลงไปพอประมาณ ไม่ต้องเอาให้มันครึ่งหม้อเหมือนเวลาเรากินสุกี้ตามปกตินะครับ พอให้มันอยู่ในระดับที่เราจะเอาเนื้อลงไปลงพอท่วมได้ก็พอ

สำหรับตอนนี้ทางร้านได้ปรับเปลี่ยนการบริการเป็นแบบ Self Service นะครับ ดังนั้นอาหารที่น้าอ้วนรีวิวในเว็บนี้อาจจะแตกต่างจากปัจจุบัน เพราะอาหารในภาพเป็นการอยากนำเสนอว่าที่ร้านมีอะไรให้ลูกค้าได้ทานบ้าง จะแยกอาหารแต่ละอย่างออกจากกันอย่างชัดเจนเพื่อให้ดูได้ง่าย แต่ถ้าเราไปตักเองก็อาจจะไม่ได้เหมือนในรูปนะครับ แต่รับประกันรสชาติเหมือนเดิมทุกอย่าง ลูกค้าท่านไหนอยากได้อะไร ก็สามารถไปหยิบได้ที่สเตชั่นได้เลย ไม่ว่าจะเป็นเนื้อหมู เนื้อวัว หรืออาหารพวกปิ้งย่าง และอาหารทานเล่น เขาก็จะวางไว้ด้านในร้านครับ เราสามารถไปเปิดและหยิบมาได้เลย แต่ขอความร่วมมือทานให้หมดนะครับ ไม่งั้นทางร้านขออนุญาตปรับเงินนิดหนึ่ง

หรือสำหรับใครที่อยากจะทานเนื้อแบบสดๆ ทางร้านก็มีบริการแล่เนื้อแบบสดๆ ให้เลยครับ ไปสั่งพนักงานแล้วเขาก็จะทำให้แบบสดๆ ณ บัดเดี๋ยวนี้เลย

เมื่ออิ่มกันแล้วทางร้านก็มีไอศครีมเป็นแบบ Homemade นะครับ มีหลายรสมาก เลือกทานกันได้ตามอัธยาศัยเลยครับ

น้าอ้วนขอขยายความเกี่ยวกับข้อความที่บอกว่า ไข่ไก่ที่เขาให้มานั้นเป็นน้ำจิ้ม ฟังไม่ผิดเลยครับว่าให้มาเป็นน้ำจิ้ม ปกติคนไทยเราเมื่อได้ไข่ไก่มาจะตีไข่แล้วเทใส่หม้อ แต่ที่นี่ครับก็ให้นำไข่มาตีให้เข้ากันแล้วเอาเนื้อไปลวกในหม้อน้ำสุกี้ พอเนื้อสุกพอดีก็ให้เอามาจิ้มไข่แล้วยัดใส่ปากเลยครับ แล้วถามว่าไม่คาวเหรอ? ตอบเลยครับว่า ตอนแรกก็คิดเช่นนั้นแต่มันไม่เลย ไม่คาวครับ จริงๆ นะ เพราะอะไร? ก็เพราะว่าในน้ำสุกี้ของทางร้านเขาใส่เหล้าสาเกลงไปด้วยครับ พอเนื้อถูกลวกด้วยน้ำสุกี้ที่ผสมสาเกแล้วเอามาจิ้มไข่ เลยทำให้ไม่มีความคาว แต่ทางร้านบอกว่าไข่ที่จะทำแบบนี้ได้ต้องเป็นไข่สดเท่านั้นครับ ถ้าไม่สดจริงมีหวังคนกินท้องเสียได้ครับ ฮิๆๆๆ